b'\n_START_ARTICLE_\nGretel Ammann\n_START_SECTION_\nBiografia\n_START_PARAGRAPH_\nVa n\xc3\xa9ixer a Donostia, de mare basca i pare austr\xc3\xadac, fugitiu de l\'Alemanya nazi. Quan tenia dos anys la fam\xc3\xadlia es va traslladar a Barcelona,  on va viure fins al final de la seva vida. Des de petita es va instruir en diferents disciplines art\xc3\xadstiques, en l\'escriptura, el dibuix, la fotografia i la m\xc3\xbasica. Va estudiar batxillerat i prim\xc3\xa0ria a l\'escola alemanya de Barcelona, on va crear la seva primera revista, molt cr\xc3\xadtica amb la pol\xc3\xadtica del centre, per la qual cosa va ser convidada a abandonar-lo. Va cursar 6\xc3\xa8 de Batxillerat a l\'Institut Maragall, on va con\xc3\xa8ixer i es va enamorar d\'una companya. En saber-ho, els seus pares la van obligar a triar entre un tractament psiqui\xc3\xa0tric a Barcelona per \xe2\x80\x9cguarir-se\xe2\x80\x9d del lesbianisme o anar a un internat a Su\xc3\xafssa. Ella va triar quedar-se per estar m\xc3\xa9s prop de la seva estimada._NEWLINE_Va cursar\xc2\xa0Filosofia i Lletres\xc2\xa0a la\xc2\xa0Universitat de Barcelona,\xc2\xa0i ja en el primer curs, va organitzar una lectura p\xc3\xbablica de poemes en qu\xc3\xa8 va participar amb la seva poesia i acompanyant el recital a la guitarra amb m\xc3\xbasica composta per ella mateixa. Tamb\xc3\xa9 crea una revista d\'estudiants._NEWLINE_Al 1971 va anar a viure durant un any a Par\xc3\xads, on va estudiar a la\xc2\xa0Sorbona\xc2\xa0i va aprendre-hi franc\xc3\xa8s. Tenia molta facilitat per als idiomes, en va arribar a parlar correctament cinc. De retorn a Barcelona va treballar a diverses escoles i acad\xc3\xa8mies abans d\'entrar a la\xc2\xa0Escola Tramuntana, al barri del Carmel.\n_START_SECTION_\nActivisme\n_START_PARAGRAPH_\nLa seva implicaci\xc3\xb3 amb les fam\xc3\xadlies obreres la va portar a instal\xc2\xb7lar-se al mateix barri en el qual treballava, el Carmel, i a involucrar-se en les reivindicacions ve\xc3\xafnals i les de l\'escola._NEWLINE_Militant en diferents partits i col\xc2\xb7lectius, en els quals va treballar des de la clandestinitat, el 1976 es va afiliar al\xc2\xa0Moviment Comunista de Catalunya, de tend\xc3\xa8ncia trostkista. Era una dona compromesa i inquieta, que va participar activament en els moviments a favor de la pau i el desarmament, de l\'ecologia i dels drets humans._NEWLINE_Va ser, abans de res, activista del\xc2\xa0moviment feminista\xc2\xa0i defensora dels drets de les dones. Va encap\xc3\xa7alar les reivindicacions de les lesbianes tant a Catalunya com a la resta de l\'estat espanyol.\n_START_SECTION_\nFeminisme\n_START_PARAGRAPH_\nDona polifac\xc3\xa8tica i de molta energia, durant tota la seva vida va combinar la milit\xc3\xa0ncia i l\'activisme amb el seu vessant art\xc3\xadstic. Des de molt jove va participar en la creaci\xc3\xb3 i promoci\xc3\xb3 de grups de dones i publicacions, la majoria finan\xc3\xa7ats amb els seus propis diners._NEWLINE_El 1976 va participar en les primeres\xc2\xa0Jornades Catalanes de la Dona. Al 1978 crea el primer grup musical de dones. Al 1979 presenta en les II Jornades Estatals sobre la Dona a Granada el seu treball Feminisme de la difer\xc3\xa8ncia, que va servir de punt de partida per a la llarga discussi\xc3\xb3 dels feminismes en tot l\'estat espanyol que tindria lloc els anys seg\xc3\xbcents._NEWLINE_El 1980 obre, al costat de tres companyes, la primera\xc2\xa0Casa de la Dona\xc2\xa0al carrer Cardenal Casanyes de Barcelona. A partir d\'aquesta data inicia una intensa milit\xc3\xa0ncia feminista. Ideol\xc3\xb2gicament, es definia com a feminista radical i lesbiana separatista. Tradueix i publica el\xc2\xa0manifest SCUM\xc2\xa0de\xc2\xa0Valerie Solanas,\xc2\xa0i participa en la versi\xc3\xb3 espanyola del llibre "Els nostres cossos, les nostres vides" del col\xc2\xb7lectiu de dones de Boston (ed. Ic\xc3\xa0ria). El 1981 crea la revista Amazones, publicaci\xc3\xb3 exclusiva de creaci\xc3\xb3 lesbiana, i participa en el primer programa de televisi\xc3\xb3 sobre lesbianisme em\xc3\xa8s per una Televisi\xc3\xb3 p\xc3\xbablica per a tot l\'Estat._NEWLINE_El 1984 funda el Centre d\'Estudis de la Dona \xe2\x80\x9cEl Centre\xe2\x80\x9d, associaci\xc3\xb3 sense \xc3\xa0nim de lucre de la qual sorgirien diverses entitats i projectes. En aquest espai es va desenvolupar la seva etapa m\xc3\xa9s fruct\xc3\xadfera, participant i creant diferents iniciatives de dones, com l\'Assemblea de Feministes Independents de Barcelona, l\'Associaci\xc3\xb3 Cultural de dones La Nostra Illa, Grup Gram Teatre de dones, la primera Escola feminista d\'estiu i la Xarxa d\'Amazones que va organitzar en 1987 la Primera Setmana de Lesbianes de Barcelona, amb participaci\xc3\xb3 europea.\n_START_SECTION_\nObra\n_START_PARAGRAPH_\nAl 1989 va crear la revista Laberint, la cap\xc3\xa7alera de la qual deia: \xe2\x80\x9cAquesta revista pret\xc3\xa9n obrir un debat des del Feminisme Radical i el Lesbianisme Separatista. Per a aix\xc3\xb2 aporta reflexions, discussi\xc3\xb3 creacions i informaci\xc3\xb3\xe2\x80\x9d. Es van editar 36 n\xc3\xbameros, l\'\xc3\xbaltim el 1999._NEWLINE_Interv\xc3\xa9 en totes les reivindicacions d\'espais de dones, com\xc2\xa0Ca la Dona\xc2\xa0i el\xc2\xa0Centre de Cultura de dones Francesca Bonmaison i en el naixement de la\xc2\xa0Xarxa Feminista de Catalunya._NEWLINE_La major part del seu treball el va desenvolupar en pon\xc3\xa8ncies, en congressos, trobades, jornades, reunions i assemblees, i no han estat publicats. O s\'ha publicat en el que es diu Literatura grisa, que no utilitza els canals habituals de producci\xc3\xb3 i distribuci\xc3\xb3. A la seva mort l\'any 2000 la\xc2\xa0Xarxa Feminista\xc2\xa0va publicar un llibre recopilatori d\'alguns dels seus texts, amb el t\xc3\xadtol\xc2\xa0Escrits.\xc2\xa0El seu arxiu de documentaci\xc3\xb3 feminista va ser donat al Centre de documentaci\xc3\xb3 de Ca la Dona, per la seva companya dels \xc3\xbaltims 18 anys, Dolors Majoral.'